**5 ДЕКЕМВРИ 2024 г.**

**Наказателно дело от общ характер №401/2024 година – 09:30 часа**

На 05.12.2024 година, състав на Плевенски окръжен съд разгледа наказателно дело №401/2024 година, което е образувано по обвинителен акт на Окръжна прокуратура Плевен, срещу трима обвиняеми с инициали:

**Р.З.Р.** - роден 1993 година,

**М.А.М.** - роден 2001 година (непълнолетен към момента на извършване на престъплението) и

**И.Р.С.** - роден 2002 година (непълнолетен към момента на извършване на престъплението) и тримата от село Пелишат, обвинени в това, че

На 04.12.2017 година в село Пелишат, в съучастие като извършители, отнели от П.Н.Ц. движими вещи на стойност над 530 лева, като употребили за това сила и грабежът е придружен с убийството на лицето.

Тримата живеят в едно и също село, както и жертвата. На посочената дата обвиняемият М.А.М. видял пострадалия в автобуса от град Плевен до село Пелишат и решил да го ограби, като убедил присъстващия в същия автобус обвиняем И.Р.С. да му помогне. Причакали го след като слезли всички в село Пелишат и под предлог, че искат да му помогнат с тежки чанти го убедили да минат през гориста местност до дома му. Там се присъединил и третия обвиняем Р.З.Р. и тримата заедно започнали да нанасят побой над жертвата. В следствие на множеството удари с ритници, юмруци и различни неустановени предмети, в гърдите, корема и главата на пострадалото лице, са му причинени множество травми довели до смъртта му. Обвиняемите са с лоши характеристични данни и престъплението е извършено с особена жестокост, като тримата с общи усилия са извършили деянието, искайки смъртта на П.Н.Ц.

Вчера се проведе първото съдебно заседание по делото, след разпоредително, в което бяха разпитани част от свидетелите. Поради големият им брой, останалата част бяха призовани за разпит днес. Съдебното следствие не е приключило. За следващото съдебно заседание, което е насрочено за 22.01.2025 година от 9:30 часа, е предвидено разпит на вещите лица, както и на свидетелите, които не са били разпитани през тези два дни, поради тяхното неявяване.

**Връзки с обществеността 5 декември 2024 г.**

**e-mail:** **os\_press@abv.bg**